2015-ben az énekesnő bekerült "A Dal" című eurovíziós nemzeti dalválasztó show elődöntőjébe "Wars for Nothing" című dalával. Először február 7-én a harmadik elődöntőben adta elő a dalát, ahonnan az este legmagasabb pontszámával jutott tovább a középdöntőbe. Egy héttel később február 14-én az első középdöntőben is ő kapta az este egyik legmagasabb pontszámát – Szabó Ádámmal holtversenyben az első helyen végeztek – így bejutott a verseny döntőjébe. A dalt utoljára a február 28-i döntőben adta elő, fellépési sorrendben másodikként Gájer Bálint "That’s How It Goes" című dala után, és a Spoon "Keep Marching On" című dala előtt. Boggie dala a zsűritől 24 pontot kapott, így másodikként került be a négyes szuperfináléba. A közönségszavazás lezárása után kiderült, hogy a legtöbb SMS szavazatot a "Wars for Nothing" című dal kapta, így Boggie nyerte a 2015-ös válogatót és ő képviselhette Magyarországot a Bécsben rendezett 60. Eurovíziós Dalfesztiválon. Itt az elődöntőből nyolcadik helyen továbbjutott a május 23-i döntőbe, ahol végül 19 ponttal a huszadik helyen végzett.